Alaarba afɔnɔ ‘aŋɔrɔ ariutaja ‘ʊshilé tǝb-n’ɩnyɩʊ kʊja na gɩ cam ʊyɔʊ ɖaa arɛ̀ a na lee abʊpa ɩtʊrka halɩ atɩ pra abɔŋɔnja ma. Arɛ̀ nɖee a faŋa atʊ ʊyɔʊ ɖe ma na gǝŋ ʊŋono KOWABIIK Beɖuma Josɛf ; Kàraa (Togoo) na a ɖa na lee ntǝma SIL kaafala gabʊmbɔnɔ nɩ. SIL Togoo-Benɛɛ nɩ, a lee ka arɛ̀ɩ a ɖa ashee abʊpa ɩbʊmbɔnɔ kabʊlikʊɖaka ɩkrǝ ɩfɔlɩ nɩ ma, kʊŋono.
Ʊŋono Josɛf a faŋa atʊ ɩla nɖee laŋ ba na ŋɔn abʊpa ɩtʊrka ma. Ɩla ɖe kɩɖǝn nɩ gǝŋ : alaafɩya, gʊfala, ʊrɔŋ kaɖulinya, apǝrǝ, … Arɛ̀ a ta tɔ̂ɔ ɩla ɖe kʊɖǝn na yɛɛ a ŋɔ̂n mbʊpa, ɩ sim a sǝ̂ aceu ayɔ wàà, bayifala pɩ ɩ nɩɩ fâna ashee, koo basǝmprǝ, koo baŋono, koo bapi …
Mbʊpa nɩ, bʊliŋɔnka bʊ lêe bʊsoŋsono. Alǝntɔ ɩ pàá ɖa ncǝn na ; arɛ̀ a ŋɔ̂n bʊlei mbʊɖee bʊ naa bɔ bɛrɛ bɩlaakaarɩ ma. Abɔŋɔnja ɖǝn a ta sǝ̂ra na ŋɔn gǝŋ, ɩ nɩɩ pâla a cê ŋyɩɩ, ɩ nɩɩ pâla bɛrɛ ba sɔ̂lɔ abʊpa. A naa ɖoo na ma na yala, ɩ nɩɩ pâla bɛrɛ ba naa shɩ abʊpa gɩshɛbʊ.